Tekortkominge met welsynstoelae in parlement uitgewysDie minister van maatskaplike ontwikkeling, Lindiwe Zulu (4 Maart 2020) (Foto: Armand Hough/African News Agency/ANA) Die tekortkominge in die uitbetaling van maatskaplike toelaes deur die departement van maatskaplike ontwikkeling is vandeesweek in die parlement deur opposisiepartye uitgelig. Dit is egter deur Lindiwe Zulu, minister van maatskaplike ontwikkeling, geïgnoreer. Zulu het in haar begrotingstoespraak bloedweinig nuwe inligting bekend gemaak, en grootliks slegs besonderhede herhaal oor bedrae van individuele welsynstoelae en bykomende koronavirus-toelaes. Sy het hoegenaamd geen besonderhede verskaf oor hoe die uitbetalings van hierdie toelaes vorder nie, en het die oplaaiende gemeenskapspanning oor die nie-betaling van toelaes heeltemal verswyg. Zulu het wel aangekondig dat die toewysing aan haar departement in die bykomende begroting opgeskuif is van R197 miljard na R223 miljard. Voorts het sy weer die politieke geelwortel van ŉ basiese inkomstetoelaag genoem, sonder om aan te dui hoeveel dit sal bedra, wanneer dit dan beoog word en waar die geld vandaan moet kom. Namens die DA het die LP Bridget Masango behoorlik teen Zulu uitgevaar, en uitgewys die departement van maatskaplike ontwikkeling se eie syfers bepaal daar is 3,5 miljoen huishoudings met voedselnood. Dit is 14 miljoen mense, maar die staat help net 5,2 miljoen. Daar is dus agt miljoen mense wat krepeer van ellende terwyl hulle wag vir die departement om sover te kom om die noodverligtingstoelaag van R350 uit te betaal, om van ander toelaes nie eens te praat nie. Masango het uitgewys dit is eers nadat die DA en gemeenskapsorganisasies hof toe is dat die departement opgehou het om nie-regeringsorganisasies te verhoed om warm kos af te lewer vir mense wat weens die grendelstaat besig was om van die honger om te kom. Ook die hervatting van die skoolvoedingsprogram het eers gebeur nadat ŉ hofbevel vuur gemaak het onder Zulu se lustelose departement. “En asof dit nie genoeg is nie, steel ANC-stadsraadslede armes se kospakkies. Hierdie minister is te laat vir Suid-Afrika,” het Masango afgesluit. Masango se DA-kollega Alexandra Abrahams het reguit gesê die regering kan nie minder omgee vir die lot van die armes en kwesbares nie, en die IVP se Liezl van der Merwe het spesifieke voorbeelde van departementele laksheid opgerakel. Namens die VF Plus het die LP Tammy Breedt gesê hardnekkige korrupsie kom voor in die Suid-Afrikaanse Maatskaplike Sekerheidsagentskap (Sassa). Sy het die vertragings in die uitbetaling van die R350-noodtoelaag as “skokkend en hartseer” bestempel, en die wanaanwending van geld vir vroeë kinderontwikkeling betreur. “Daar is te veel foute en leuens in hierdie departement, en te min wilskrag,” het Breedt gesê.